Herman Kleinhans stel liedjie vir Moedersdag bekend | Afrikaanse Musieknuus
Herman Kleinhans stel liedjie vir Moedersdag bekend
20 April 2021 20 April 2021 Digitaal
FOTO: Voetpad Fotografie
Herman Kleinhans is 'n uiters talentvolle musikant, lid van die groep TWEE en het verseker almal se aandag op hom gevestig toe hy die Afri-Visie se liedjieskryfkompetisie 'n paar jaar gelede gewen het. Met sy nuutste solo-album, Ruite Oop, wat onlangs vrygestel is, het hy omtrent die lig ingelaat en die eerste enkelsnit wat vanaf hierdie album uitreik is, Vliegtuig, pronk steeds op radiostasies se trefferparades landwyd.
Nou volg die uitreiking van die tweede enkelsnit, Dankie, wat hy tydens die grendeltydperk geskryf het. "Dankie is 'n liedjie wat ek tydens die grendeltydperk vir Moedersdag vir my Ma geskryf het. Die liedjie was sommer in die kamer opgeneem, maar die reaksie was so oorweldigend, dat ek dit hierdie jaar ordentlik wou doen met 'n professionele opname, maar die konsep bly dieselfde," vertel Herman.
Die musiekvideo vir hierdie pragtige lied, vervaardig deur Wian van der Walt van Vonk Musiek, sal ook eersdaags bekendgestel word. Hou gerus Maroela Media se blad om 11:00 op 30 April dop vir hierdie spesiale bekendstelling.